พิธีวิ่งคบเพลิงโอลิมปิกฤดูหนาว 2022 ที่ปักกิ่งเริ่มขึ้นแล้ว
More than 1,000 torchbearers will carry the torch through three competition zones before Friday’s opening ceremonies 
รองนายกรัฐมนตรีจีน ฮาน เจิ้ง เริ่มพิธีวิ่งคบเพลิงโอลิมปิกที่สวนโอลิมปิกนานาชาติ ด้วยการส่งคบเพลิงให้แก่ หลัว จี้หวน อดีตแชมป์โลกกีฬาฤดูหนาวคนแรกของจีน และนักกีฬาสปีดสเก็ตทีมชาติจีนคนแรกวัย 80 ปี ต่อจากนี้ นักวิ่งคบเพลิงมากกว่า 1,000 คนจะร่วมกันนำคบเพลิงโอลิมปิกนี้ผ่านพื้นที่ต่าง ๆ สามแห่งที่ถูกใช้เป็นสถานที่จัดการแข่งขันกีฬาโอลิมปิกฤดูหนาวในครั้งนี้ รวมทั้งใจกลางกรุงปักกิ่ง และเมืองจางเจียโข่วในมณฑลเหอเป่ย เป็นเวลาสามวันก่อนที่จะกลับมายังกรุงปักกิ่งอีกครั้งเพื่อใช้ในพิธีเปิดการแข่งขันในวันศุกร์นี้ ทางการจีนใช้มาตรการควบคุมระหว่างพิธีวิ่งคบเพลิงครั้งนี้เพื่อป้องกันการระบาดของโควิด-19 โดยจะมีประชาชนที่ได้รับเลือกแล้วเพียงบางส่วนที่สามารถชมการวิ่งคบเพลิงตามรายทางได้ ในปีนี้ หลายประเทศตัดสินใจไม่ส่งผู้แทนรัฐบาลไปร่วมในพิธีเปิดการแข่งขันโอลิมปิกฤดูหนาวที่ปักกิ่งในนามตัวแทนของประเทศนั้น ๆ เพื่อแสดงจุดยืนต่อต้านปัญหาการละเมิดสิทธิมนุษยชนในประเทศจีน ขณะเดียวกัน ทางการจีนได้ใช้มาตรการควบคุมโควิด-19 อย่างเข้มงวด รวมทั้งกำหนดให้นักกีฬา เจ้าหน้าที่ ทีมงาน และผู้สื่อข่าวทุกคนต้องอยู่ภายใน "ฟองอากาศโอลิมปิก" เพื่อป้องกันไม่ให้เชื้อโคโรนาไวรัสระบาดไปยังประชาชนจีนในเมืองที่จัดการแข่งขันด้วย